als_Latn dik_Latn sna_Latn
Prezantohet për herë të parë Kalendari Vjetor i Panaireve 2015
Në datën 9 shkurt në mjediset e Muzeut Historik Kombëtar, është prezantuar për herë të parë në Tiranë...
2015-02-20
Kategoria: Opinione dhe Intervista
Në datën 9 shkurt në mjediset e Muzeut Historik Kombëtar, është prezantuar për herë të parë në Tiranë "Kalendari i Panaireve dhe Ekspozitave Tregtare" për vitin 2015.
Në kuadër të promovimit të këtyre aktiviteteve, nën kujdesin e Ministrit të Zhvillimit Ekonomik, Turizmit, Tregtisë dhe Sipërmarrjes, Z. Arben Ahmetaj, u organizua një ceremoni ku ishin të ftuar, përveç shumë sipërmarrësve, edhe përfaqësuesit e Ambasadave të huaja në Shqipëri, si një rrugë e përforcimit të marrëdhënieve ndërkombëtare ekonomike.
ZNJ.ELISABETA KATIAJ, Drejtoresha Ekzekutive e Qendrës Kombëtare të Panaireve, në një intervistë për Revistën Lady Albania do të na flasë më shumë për këtë iniciativë të prezantimit të Kalendarit Vjetor të Panaireve, që u organizua për herë të parë.
Lady Albania: Znj. Katiaj, cili ishte qëllimi i këtij aktiviteti të organizuar në datën 9 Shkurt?
Përshëndetje dhe Ju falenderoj për këtë intervistë kaq “Stil” dhe kaq “Femërore”. E them këtë, pasi kur je femër mendoj se krijon më tepër kujdes ndaj detajeve. Qendra Kombëtare e Panaireve ka si qëllim kryesor, koordinimin brenda dhe jashtë vendit pikërisht të kalendarit që miratohet paraprakisht nga Ministri. Deri para rreth një viti, ka egzistuar në heshtje, çka ka sjellë një rezultat jo të këndshëm qoftë për vetë këtë institucion por edhe për organizatorët e panaireve duke ulur interesin e biznesit ndaj këtyre aktiviteteve.
Panairet dhe Ekspozitat Tregtare, janë një tryezë e strukturuar dhe e kontrolluar e biznesit. Perveç lidhjes me konsumatorin e gjerë, interes të veçantë tregojnë takimet mes operatorëve të biznesit për mundësi bashkëpunimi.
Duke promovuar këtë kalendar jo vetëm në Shqipëri por edhe në mënyrë zyrtare jashtë vendit, nëpërmjet Ambasadave krijohet një mundësi më e gjerë për thithjen e vizitorëve të huaj, që tregojnë interes për sektorin përkatës me qëllim investimin në Shqipëri apo lidhjen e kontratave të distribuzionit si në shërbim të rritjes së eksporteve ashtu edhe të importeve. Kjo zhvillon indirekt edhe interesat mbi turizmin, përmirësimin e imazhit ndërkombëtar për vendin tonë, përmirësimin e frymës së biznesit dhe rritjes së konkurueshmërisë.
Ky është pikësynimi i këtij aktiviteti, i cili do të kthehet në një traditë, ku çdo fillim viti pas miratimit të këtij kalendari, të vihet në dispozicion të tregut ndërkombëtar duke i ardhur në ndihmë edhe grupeve të interesit. Gjatë aktivitetit u shpërnda edhe ky kalendar aktivitetesh, bashkë me kontaktet e organizatorëve.
Lady Albania: Cilat janë aktivitetet kryesore që janë miratuar për vitin 2015 dhe cilat janë risitë në krahasim me vitet e mëparshme ?
Po e nis me risitë për të dalë më tej tek sektorët strategjik. Për herë të parë organizohet një panair lëvizës për fëmijë në 17 qytete të Shqipërisë. Qëllimi i decentralizimit të zhvilimit, informimi i tregut në çdo skaj si dhe krijimi i atmosferave festive në të gjitha këto qytete përbën një harmoni që lidh biznesin me vetë konsumatorin, duke mos lënë mënjanë elementët social.
Gjithashtu vazhdon Panairi Kombëtar Lëvizës në 5 qytete të tjera, ndryshe nga rrugëtimi i vitit të kaluar. Panairi HORECA, MEDICAL, NDËRTIMI, I PUNËS, MOBILERISË, TURIZMIT, I LIBRIT, FESTIVALI I VERËS, MEDI& CO.TECH, INTER FOOD AND DRINKS EXPO etj. Pra në këtë kalendar janë përfshirë pothuajse gjithë sektorët strategjik prioritar.
Panairi i Teknologjisë dhe i Sigurisë organizohet për herë të parë në Shqipëri, në bashkëpunim edhe me Partnerë Italian, Grek dhe Kosovë.
Lady Albania: A do të vazhdojnë edhe në 2015 Panairet lëvizëse, të cilat Qendra Kombëtare e Panaireve i ka kthyer në një traditë?
Do të vazhdojë dhe tashmë po kthehet në traditë. Rrugëtimi i Panairit Kombëtar Lëvizës vazhdon këtë vit me qytetin e Vlorës, Fierit, Sarandës, Pogradecit, Tiranës. Në këtë panair fokusi qëndron tek “Made in Albania”! Prodhimet shqiptare që sot, gjenden nëpër botë, janë në nivelin e duhur për tu përballuar me konkurencën e tregut Europian. Këto panaire do të kthehen edhe në një burim informacioni për operatorët ndërkombëtarë të tregut, të cilët kërkojnë lidhjen direkte me produkte apo prodhues Shqiptar. Rritja e besueshmërisë në “Made in Albania” e konsumatorit shqiptar jo vetëm për Shqiptarët e Shqipërisë por për 7 mln Shqiptarë të trevave Shqiptare do të rrisë qarkullimin e produkteve “Made in Albania” në gjithë Ballkanin.
Lady Albania: Cilat janë sektorët e biznesit që do të mund të përfitojnë nga axhenda e kalendarit të sivjetshëm të Panaireve dhe ekspozitave tregtare?
Mjeksia për herë të parë ka rritur interesin si nga vetë biznesi edhe nga organizatorët e panaireve dhe konkretisht këtë vit organizohen dy panaire në sektorin e mjeksisë.
Turizmi është prioritet i politikave qeverisëse dhe ky aktivitet është një traditë e krijuar nga ALBEXPO prej më shumë se 5 vitesh.
Ndërtimi është një sektor pak a shumë jo tepër aktiv për momentin dhe për këtë kemi menduar se REAL ESTATE EXPO ALBANIA do të mund të zgjojë interesat e të gjithë grupeve të interesit për ta rigjeneruar këtë sektor në marrëdhënie me bankat, ndërtuesit dhe të interesuarit. Kapitale të ngrira të cilat krijojnë kosto të mëdha që influencojnë deri në mirëqënien e vendit, të mund të rigjenerohen nëpërmjet edhe zinxhirëve dhe aktorëve të ndërlidhur.
Punësimi është panairi i të ardhmes, duke qenë se fokusohet kryesisht në punësimin e të rinjve të sapodiplomuar dhe më pak në profesionet e Inxhinierisë dhe Telekomunikacionit.
Panairi i Librit është një nga panairet traditë më e vizituar në vend që vazhdon të jetë tepër korrekt me konsumatorin si në data dhe në përmbajtjen e vet.
Panairi INTER FOOD AND DRINK EXPO, në sektorin e bujqësisë dhe ushqimit, fokusohet në rritjen e shkëmbimeve tregtare si në industrinë ushqimore, teknologji dhe produkte ashtu edhe në shërbime të gastronomisë. Në këtë panair përqëndrimi më i madh ofrohet në tregun e huaj, si për vizitorë ashtu edhe për ekspozues. Produkte të reja shfaqen në këtë panair me qëllim edhe rritjen e kërkesës për produkte të reja, për teknologji të reja në industrinë e ushqimit, në shkëmbim edhe të vlerave tradicionale dhe kulturore nëpërmjet ushqimit dhe prodhimeve të artizanatit.
Gjthashtu sektori i Bujqësisë promovohet për herë të dytë edhe nga Enti Kombëtar Rural në bashkëpunim me FEDERUNICOMA Itali për të mbështetur jo vetëm me informacion mbi makineritë dhe teknologjinë në këtë sektor por edhe me mundësi dhe skema financimi apo grantesh për fermerët.
Lady Albania: E nderuar Znj.Katiaj, nëse një subjekt organizon një panair dhe nuk regjistrohet pranë Jush për të miatuar këtë aktivitet çfarë ndodh?
Kjo është një pyetje tepër kyçe. Përveç gjithë punës së sipërpëmendur, ne insistojmë në formalizimin e tregut të këtij lloj aktiviteti dhe sensibilizimin në respekt të rregullores “Për Funksionimin dhe Organizimin e Panaireve dhe Ekspozitave” duke qenë së çdo aktivitet në rast se nuk shkon përshtat kësaj rregullore, vetëm shkakton dëm si vetë aktivitetit të vet por edhe konkurentëve apo organizatorëve të tjerë.
Shqipëria është një treg shumë i vogël dhe prandaj ka nevojë për këtë rregullore e cila është trajtuar edhe me grupet e interesit. Dy panaire të të njëjtës fushë apo i fushave të ngjashme nuk mund të organizohen brenda një limiti kohor dy muaj.
Nëse kemi një treg shumë të vogël dhe konsumatori lodhet dhe nuk tregon më interes dhe disponibilitet ndaj këtyre aktiviteteve, si rezultat i ulët vizualiteti. Ndërkohë që edhe vetë biznesi nuk tregon më interes pasi është ndryshe një aktivitet i standartizuar që organizon një panair me mbi 100 pjesëmarrës ku mundësia për bashkëpunim ofron probabilitet më të lartë se një aktivitet i tillë joligjor që e promovon 20 biznese.
Për gjithë çka shpjegova janë përcaktuar edhe penalitetet përkatëse me gjoba që shkojnë deri në 200.000 lekë e cila paguhet gjysma nga organizatori dhe gjysma nga mbështetësi i aktivitetit (pra ai që ofron ambjentin).
Lady Albania: A ka probleme me doganën kur marrin pjesë kompani të huaja?
Dogana është një problem akoma për “Panairet”. Ndërkohë jemi duke hartuar një draft ligj për funksionimin e panaireve dhe ekspozitave tregtare me qëllim krijimin e lehtësirave të ndryshme. Aplikimi i procedurës së zhdoganimit në panair dhe jo në doganë është një nga pikat e kërkuara. Përjashtimi nga tarifat doganore dhe TVSH-ja për tu aplikuar vetëm mbi një sasi të caktuar të gjykuar mjaftueshëm për degustimin e produkteve ushqimore dhe pijeve është një pikë tjetër. Përjashtimi nga tatim fitimi për të ardhurat nga shitja e detyrueshme e produkteve që shkojnë për degustim nëpër panaire mbi sasi të paracaktuara për kompanitë shqiptare është gjithashtu një pikë tjetër që shpresojmë se do të bëhet fakt.
Nuk është e lehtë të krijosh çdo gjë nga e para, pasi ky institucion në fakt egziston prej vitit 1998 dhe përveç miratimit të kalendarit të panaireve në vite nuk është ushtruar asnjë detyrë tjetër edhe pse biznesi ka shprehur pakënaqësitë e tij në vazhdimësi.
Lady Albania: Tirana Expo Centre është në pronësinë Tuaj apo është ambjent privat?
TEC është një ambjent privat i shtuar në ambjentet e përshtatshme për organizimin e panaireve dhe që në fakt gëzon standarte ndërkombëtare si për nga sipërfaqja edhe parkimi, edhe sallat e seminareve dhe të tjera. Ndër këto ambjente janë Muzeu Historik Kombëtar, Pallati i Kongreseve dhe KOLONADA për hapsirë të hapur. Ndërkohë që në rrethe bashkëpunojmë ngushtë me Bashkitë të cilat janë tepër të gatshme të ofrojnë ambjente edhe pa kosto me qëllim nxitjen e këtyre aktivitete edhe më tej Tiranës.
Lady Albania: Ju keni përfshirë në aktivitetet Tuaja edhe Biznesin Social, a është i organizuar, i gatshëm apo arrin të mbulojë kostot ky nivel biznesi për pjesëmarrje në panair?
Biznesi social gjatë vitit 2014 është financuar nga vetë QKP dhe AIDA për të marrë pjesë në panairet e organizuara si brenda dhe jashtë vendit. Kemi patur një bashkëpunim të ngushtë me shoqata të ndryshme, ndërkohë që tani biznesi social është më i strukturuar qoftë edhe në bashkëpunimin tonë, duke qenë se agjensia e biznesit social po bëhet shumë e më shumë aktive gjatë vitit të fundit.
Gjatë vitit 2014 u financuan 130 gra që promovuan punimet e tyre të artizanatit dhe 160 biznese shqiptare për pjesëmarrje në panairin “Blej Shqip” në Kosovë. Përmend këtu se nga biznesi social vazhdojmë të marrim falenderime për mbështetjen që iu ofruam gjatë vitit 2014 dhe që patjetër shpresoj dhe besoj se do të vazhdojmë me të njëjtat ritme.
als_Latn als_Latn unk als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn